Učiti je lako, pitaj me kako! 

Autor Sandra Raković, psiholog 

«A meni se ne da...»
«Nema šanse da ovo naučim!»
«Zašto toga ima toliko puno?!»
«Dosta mi je SVEGAAAA!!!»

Spadaš li u skupinu mnogobrojnih koji si postavljaju ova pitanja?  S tobom je sve u redu, stay with us, ima lijeka!!! Krenut ćemo od malih, za tebe možda ne važnih stvari, ali  vjeruj mi vrlo bitnih.

Prostor za učenje

Možda si ti jedan ili jedna od onih koji mogu učiti uz buku TV-a i radija, svađu braće i sestara, lajanje pasa i zvrndanje telefona, ali vjerojatnije je da nisi.Pobrini se da tvoj prostor za učenje bude:

· mirno mjesto gdje te nitko neće ometati i gdje drugi često ne prolaze 

· možeš postaviti osobni natpis NE OMETAJ kako bi ostalima dao ili dala do znanja da radiš 

· uvijek na istom mjestu (bit ćeš spremniji/a za rad)  

· ne preporučam ti učenje na krevetu jer ćeš početi misliti o spavanju i uskoro... zzzzzz 

· čist i uredan 

· dobro osvijetljen 

· svijetlo ne smije biti ni preslabo – da ne zaspiš, ni prejako – da ne postane prenaporno za tvoje oči 

· prozračen 

· tvom je mozgu za rad potreban kisik 

· bez TV-a  

Preživjet ćeš!

Planiranje i organiziranje

Čini li ti se ponekad da je dan prekratak za sve ono što trebaš učiniti i da bi bilo bolje da traje malo duže? Koliko duže? Misliš da je u tome problem? Istina je ovakva: Dan traje 24 sata i to bi trebalo biti sasvim dovoljno za sve naše aktivnosti ako smo dovoljno pametni da se znamo izorganizirati.  Moraš si napraviti plan učenja:
· mjesečni plan 

· tjedni plan 

· dnevni plan 

MJESEČNI PLAN.  Nađi si doma nekakav kalendar u koji ćeš svaki mjesec moći upisivati važne školske i izvanškolske događaje i rokove (ispite, lektire, rođendane, odlaske zubaru i dr.), na način da ćeš zaokružiti datum i pored njega napisati zašto ti je važan.
Stavi si taj plan na vidljivo mjesto kraj radnog stola da ti svaki dan služi kao podsjetnik.

TJEDNI I DNEVNI PLAN.  Lako je stići sve što naumiš ako slijediš svoj dnevni raspored.

· Prvo upiši sve svoje svakodnevne obvezne aktivnosti (satove u školi, nogometne treninge, satove u glazbenoj školi). 

· Zatim ostavi vrijeme za učenje i domaću zadaću. 

· Dodaj svoje dnevne aktivnosti (obroke, spavanje, kućne poslove). 

· Upiši svoje osobno vrijeme (TV, igra, odmaranje). 

Evo kako bi to moglo izgledati: 

	vrijeme
	P
	U
	S
	Č
	P
	S
	N

	8–13h
	škola
	 
	 
	 
	 
	 
	 

	13-14
	odmor, ručak
	 
	 
	 
	 
	 
	 

	14-15
	DZ iz MAT, učim PRI
	 
	 
	 
	 
	 
	 

	15-16
	učim POV i ENG
	 
	 
	 
	 
	 
	 

	16-17
	gl. škola
gitara
	 
	 
	 
	 
	 
	 

	17-18
	
	 
	 
	 
	 
	 
	 

	18-19
	slobodno vrijeme, TV
	 
	 
	 
	 
	 
	 

	19-20
	večera
	 
	 
	 
	 
	 
	 

	20-21
	TV/tuširanje
	 
	 
	 
	 
	 
	 

	21-22
	ponavljanje, spavanje
	 
	 
	 
	 
	 
	 


Mnogi ljudi odlažu obveze s razlogom. Možda je ono što trebaju obaviti preteško ili im je previše stresno. Koji god razlog bio, odgađanje može postati loša navika. Najbolji je lijek jednostavno se prihvatiti posla i obaviti ga.

Spremni?

Od tebe se očekuje da se prvo odmoriš i nešto pojedeš kako bi mogla/mogao prionuti na posao.  Kad to obaviš, uzimaš svoj unaprijed pripremljeni dnevni plan učenja i krećeš!

Slijede koraci pri učenju.

1. KORAK • Preleti kroz tekst.

Pročitaj naslove, podnaslove, pregledaj slike, tablice, grafikone. Važno je da dobiješ uvid u ono što te čeka.
2. KORAK • Pročitaj tekst.

Pročitaj tekst više puta i pri tome podcrtavaj (ako se radi o tvojoj knjizi koju ne moraš vratiti na kraju godine), radi bilješke i sažetke. Označi nove riječi i glavne misli, pronađi glavnu ideju u svakom odlomku i svojim riječima napiši kratku verziju pročitanog.

3. KORAK • Ponovi svojim riječima.

Ponovi svojim riječima bez gledanja u knjigu.

4. KORAK • Ponovno pročitaj.

5. KORAK • I prije učenja novog gradiva, i poslije, i uvijek i stalno PONAVLJAJ, PONAVLJAJ, PONAVLJAJ!

Koliko god si nešto izvrsno naučio/la  zaboravit ćeš ako nećeš ponavljati!

Sad sklopi ugovor sam/a sa sobom.
UGOVOR
Ja, ________________________________ 
sklapam ovaj ugovor sa samim/samom sobom,
prema kojem ću ove školske godine:
1. Redovito praviti mjesečni, tjedni i dnevni plan rada. 

2. Voditi računa o urednosti mog radnog prostora. 

3. Učiniti sve da na vrijeme stižem na nastavu. 

4. Nastojati izgraditi i održavati dobre odnose s ljudima oko sebe i sa sobom. 

5. Koristiti i slijediti korake pri učenju. 

6. Na kraju prvog polugodišta imati prosjek ocjena ______ ili viši. 

7. Na kraju godine imati prosjek ocjena ______ ili viši. 

8. Redovito pratiti svoj napredak i za uspjeh se nagrađivati. 

Potpis  _______________________  
Za čitanje ti preporučam:

· Miljković, D; Rijavec, M. (2003.): Vodič za preživljavanje u školi. IEP. Zagreb. 

· Pletenac, V. (2004): Put prema uspješnom učenju ili kako treba učiti. Naklada Slap. Jastrebarsko. 

· Schumm, J. S. (2005.): Škola bez muke. Ostvarenje. Lekenik. 

